Document ID: /roh_data/filtered/fineweb-2-filterrobots_roh.jsonl.gz/68838

En tut ha la citad dà or 262,3 milliuns francs – budgetà fissan stads 271 milliuns francs. In dals motiv sper la differenza èn ils custs da gestiun. Quels eran in bun toc pli bass che previs. Plinavant budgeteschia Cuira adina pli aut che atgnamain necessari. Uschia vulan ins evitar ch'ins surpassa il budget. En quel cas stuess la citad dumandar il parlament per in budget extraordinari.
Las entradas eran cun 279,1 milliuns francs var 6 milliuns francs pli aut che previs. Ins haja incassà l'onn 2022 dapli taglia – tant da persunas natiralas, sco er per exempel ord taglia da fund.
Pli paucas investiziuns che budgetà
Cun 42,6 milliuns francs ha la citad da Cuira investì radund 25 milliuns – var in terz – pli pauc che planisà. Motiv per quai sajan retards tar investiziuns grondas, sco per exempel tar la scola Fortuna, tar il nov archiv da la citad u las scolas da Haldenstein e Maladers.
Il chapital da la citad è s'augmentà dapi il 2015 per 167 milliuns francs, sin uss 658 milliuns. La situaziun finanziala da la citad saja buna, uschia ch'ins possia far las investiziuns tenor la planisaziun da plirs onns.